Baaiers gevra om olifantrob nie te steur | Maroela Media
Buffel kuier al sedert Januarie op Vishoek se strand waar hy lê en vervel. Foto: Stad Kaapstad.
Die Stad Kaapstad en die nasionale departement van omgewingsake het klagtes ontvang dat 'n Suidelike olifantrob, wat vervel op Vishoek se strand, geteister word.
Die olifantrob, wat Buffel gedoop is, het hom al sedert middel Januarie op dié strand tuis gemaak terwyl hy besig is om te vervel.
Olifantrobbe ondergaan dié proses jaarliks en verloor al hulle hare en naels. Hulle eet nie tydens die proses nie en verloor baie gewig terwyl hulle in dié tyd net op hul vetreserwe oorleef.
Kenners meen die olifantrob kom waarskynlik van Marion-eiland, sowat 1 200 km van Kaapstad.
"Ons vra inwoners en besoekers om die olifantrob se ruimte te respekteer terwyl hy die strand besoek," het Marian Nieuwoudt, burgermeesterskomiteelid vir ruimtelike beplanning en omgewingsake, gesê.
Nieuwoudt meen baaiers kan verwag om die olifantrob vir nog 'n paar weke op die strand te sien. Die vervelproses maak die olifantrobbe sensitief vir enige veranderinge in temperatuur en daarom vermy hulle eerder die water in dié tyd.
Die Stad en die departement het die publiek versoek om deurentyd minstens 10 meter van die olifantrob af weg te bly terwyl hulle hom bekyk en foto's neem. Die gebied om die rob is nou ook afgebaken.
"Ons vra veral dat ouers hul kinders onder streng toesig hou wanneer hulle die olifantrob besoek. Baaiers wat met hul honde gaan stap word gevra om hulle aan leibande te hou en 'n afstand van 50 meter tussen die diere te handhaaf.
"Moet asseblief ook nie die olifantrob voer, water op hom gooi of enige onnodige geraas naby hom maak nie."
Die owerhede het ook die neem van selfies saam met die olifantrob verbied.
"Dit is gevaarlik om met jou rug na die dier te staan. Hierdie olifantrobbe kan bedrieglik vinnig beweeg as hulle op die strand is en is uiters gevaarlik as hulle bedreig of vasgekeer voel.
"Hierdie olifantrob lyk nou ontspanne maar hy bly steeds 'n wilde dier wat kan byt en sy gedrag bly onvoorspelbaar," het Nieuwoudt benadruk.
Die Stad het die veiligheidsorganisasie Shark Spotters gevra om 'n lid by die olifantrob te plaas om te verseker die dier word beskerm terwyl hy die strand besoek.
Buffel is al 'n ou bekende op Suid-Afrika se strande en lê gereeld hier besoek af om te vervel. Volgens Animal Ocean se webtuiste het Steve Kirkman Buffel in November 2014 in Buffelsbaai met die nommer 165 77 gemerk. Hy is ook al voorheen op Duikereiland naby Houtbaai, by Paternoster en by Hermanus gesien.
Buffel is amper sewe jaar oud en het die kenmerkende slurp wat die diere so besonders maak. Sy linkeroog is beseer en hy het ook 'n litteteken bokant die oog.
Buffel span steeds uit op Vishoek se strand. Foto: Fish Hoek Beach Facebook-blad.
'n Foto wat op 25 Januarie van Buffel op Facebook gedeel is net nadat hy op die strand uitgeswem het. Foto: Fish Hoek Beach se Facebook-groep.
Buffel sal nog 'n week of twee op Vishoek se strand kuier terwyl hy klaar vervel. Foto: Stad Kaapstad.
Foto: Fish Hoek Beach se Facebook-blad
Buffel the Elephant Seal was first seen on Fish Hoek Beach on Friday 25 January 2019. He has lost all his fur but will probably still be here for another two weeks until his new coat develops. Thanks for videos received – Buffel is probably the most photographed seal in the world at the moment!
Posted by Fish Hoek Beach on Tuesday, February 5, 2019
is ons mense nou al so misdadig dat nie net buitelandse toeriste nie maar selfs buitelandse diere aangeval word? Asseblief mense, die rob het nie n beursie of selfoon of fiets of motor nie.
Ek wonder of die dier weet hy is in die anc se nuwe Suid Afrika waar 50 mense per dag vermoor word, wat is 'n diers e lewe dan werd? Hy beter spore maak terwyl hy nog kan.
Ek hoop nie dis nodig vir Buffel om te vlug nie.
God se Skepping is Amazing!!
Baie dankie aan MM vir hierdie nuttige stukkie inligting oor Buffel. Ek het nie n idee gehad dis hoe hul vervel en dat hul wel vervel nie. Pragtige fotos en mag Buffel se verblyf aangenaam wees, sodat hy weer ons strande besoek. Wens so mense wil Leer om in harmonie en respek met diere om te gaan. Gun hom sy tyd om die siklus in sy bestaan ongehinderd en in vrede te beleef.